[{"text_idx": "#000000", "text": "Adam Broomberg ac Oliver Chanarin"}, {"text_idx": "#000002", "text": "Mewn partneriaeth a\u0302 MOSTYN a Fotografia Europea, ac wedi\u2019i guradu gan Alfredo Cramerotti, Cyfarwyddwr, MOSTYN, aethom ati i ddatblygu premier y DU o waith newydd Broomberg a Chanarin, sef Divine Violence. Ysbrydolwyd yr arddangosfa hon gan y nodiadau a\u2019r delweddau yr ychwanegodd y dramodydd Bertolt Brecht at ei Feibl personol ei hun, a hefyd fe gloddiodd yr artistiaid yn yr Archif Gwrthdaro Modern, sef y casgliad ffotograffig mwyaf o\u2019i fath yn y byd. Aeth yr arddangosfa ati i godi cwestiynau ynghylch y meini prawf na sonnir amdanynt sydd ar waith wrth greu darluniau gweledol o wrthdaro."}, {"text_idx": "#000003", "text": "Yn ystod ymweliad ag archifau Bertolt Brecht yn Berlin, daeth Broomberg a Chanarin ar draws arteffact rhyfeddol, sef Beibl personol Brecht. Daliodd y gwrthrych eu sylw gan fod llun o gar rasio yn sownd ar ei glawr. Y tu mewn i\u2019r tudalennau gwelsant fod y dramodydd o\u2019r Almaen wedi defnyddio ei Feibl fel llyfr nodiadau; roedd wedi gludo lluniau ynddo, tanlinellu ymadroddion a gwneud nodiadau ar yr ochrau. Dyma fu\u2019r ysbrydoliaeth ar gyfer eu Beibl Cysegr-la\u0302n darluniadol nhw eu hunain, a gyhoeddwyd gyntaf ganddynt ar ffurf llyfr (cyhoeddwyd gan Mack, 2013) ac a gynhwyswyd wedyn mewn arddangosfa."}, {"text_idx": "#000004", "text": "Ar gyfer y prosiect hwn, aeth yr artistiaid ati i gyfuno lluniau a gymerwyd o\u2019r Archif Gwrthdaro Modern \u2013 yr archif fwyaf yn y byd o luniau rhyfel a gwrthdaro \u2013 gydag ymadroddion yn y testun, a danlinellwyd ganddynt ag inc coch. Yn sail i waith yr arddangosfa ceir traethawd byr gan yr athronydd o Israel, Adi Ophir. Yn ei waith llenyddol, mae Ophir yn gwneud y sylw fod Duw yn datgelu ei hun yn y Beibl yn bennaf trwy drychinebau, ac mae\u2019n ystyried bod testun y Beibl yn ddameg am dwf llywodraethu modern. Yn yr arddangosfa hon, am y tro cyntaf mae Broomberg a Chanarin yn cyflwyno\u2019r ddameg hon mewn modd grymus ac eglur."}, {"text_idx": "#000005", "text": "Ochr yn ochr a\u0302 Divine Violence arddangoswyd dau waith pwysig arall gan Broomberg a Chanarin, sef Afterlife sy\u2019n edrych o\u2019r newydd ar y ffotograff dadleuol a enillodd Wobr Pulitzer 1979 ond na wyddid pwy oedd yr awdur am y 30 mlynedd wedyn; a The Day Nobody Died (2008), sef cyfres o ffotograffau anffigurol, llawn symud a gynhyrchwyd pan oedd Broomberg a Chanarin wedi\u2019u gosod ar y rheng flaen gydag unedau\u2019r Fyddin Brydeinig yn Nhalaith Helmand yn Affganistan."}, {"text_idx": "#000006", "text": "I gyd-fynd a\u0302\u2019r arddangosfa ar 19 Gorffennaf, cyflwynodd Artes Mundi ail seminar yn y gyfres \u2018Dialogues on Conflict\u2019. Gan ddwyn ynghyd artistiaid, academyddion, damcaniaethwyr a diwinyddion, bu Conflict through the Eye of Lens yn trin a thrafod cwestiynau fel: Beth yw\u2019r berthynas rhwng ffotograffiaeth a rhyfel? Sut mae ffotograffwyr ac artistiaid yn portreadu ac yn dehongli gwrthdaro a sut mae\u2019r cyfryngau torfol yn defnyddio ac yn lledaenu\u2019r delweddau hyn? Canolbwyntiodd y trafodaethau ar yr anghytundeb a\u2019r tensiwn o ran awduraeth, cynrychiolaeth ac elfennau cysegredig."}, {"text_idx": "#000007", "text": "Cymerwch ran yn ein harolwg a rhowch wybod i ni beth yw eich barn?"}]